Il Povolâr Ensemble al cjantave «O vin fat 30 e o fasarìn 31». Par Musiche Furlane Furlane (MFF), la etichete discografiche nassude tal 1999 de esperience di Radio Onde Furlane e dal Premi Friûl, si podarès mudâ chel ritornel in cheste maniere: «O vin fat 50 e ancje 51».
Cun di fat, doman ai 30 di Setembar, si fasarà la presentazion uficiâl dal disc numar 51 dal catalic di MFF, cuntun event che al somee une vore interessant.
Il cd, che il so titul al è Lis conseguenzis dal deliri, al è il secont album dai Rive No Tocje, la cubie formade dal ‘Citòs’ e dal ‘Polente’ – ven a dî: Fabrizio Citossi e Franco Polentarutti – che te Basse Furlane al è za di cualchi an che a metin adun ispirazion poetiche e rock blues fûr dai schemis.
Dopo di Svuaze, il prin disc autoprodusût, saltât fûr sù par jù doi agns indaûr, che al jere minimalist te confezion e scalembri tai contignûts, i Rive No Tocje a son tornâts in studi e cumò a dan fûr une altre racuelte che e conferme il lôr stîl no covenzionâl, cun sunôrs e visions là che si incrosin il delta dal Mississippi e i rapârs e lis bocjis dal Ausse-Cuar, de Ziline e dal Cormôr e cun peraulis sfolmenadis che a van daûr dal cd di esordi e de linie poetiche dai Trastolons, che passe cuindis agns indaûr a vevin salvoltât e tornât a inventâ la scriture furlane in sens babelic e caraibic.
In dut a son cutuardis tocs, cun divagazions psichelichis e sgrasais sonics e cun tescj che a son ironics, sureâi o ben atents viers di argoments di caratar storic o sociâl, cemût che a sclarissin titui tant che Polente against the machine, Manzin stomp, Vuere artesiane e Lis brigadis rosè.
Par meti dongje il disc, il ‘Citòs’ e il ‘Polente’ si son zovâts de colaborazion di une schirie di amîs musiciscj, che juste doman a sunaran dal vîf pe presentazion dal ‘prodot finâl’. L’apontament al è a tacâ di nûf di gnot alì de sede de associazion Rozaleo (Vie Rome 61), a Sant Zuan dal Nadison.
Cussì, te serade, inmaneade di Radio Onde Furlane, Rozaleo e Blues Club 356, i Rive No Tocje a vignaran compagnâts di Claudio Cojaniz, Fabian Riz, Jvan Moda, Mauro Raddi e di une rapresentance dai Trastolons.
Tra chei che a vevin lavorât tal disc dai Rive No Tocje al jere ancje Raff BB Lazzara, che nus à lassât cualchi mês indaûr. La fieste-conciert dai 30 di Setembar e sarò ancje un ricuart e un omaç ae sô memorie.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn